KIRJALLINEN KYSYMYS E-1223/00 esittäjä(t): Jannis Sakellariou (PSE) komissiolle. Ranskalaisten opettajien pätevyyden tunnustaminen baijerilaisissa kouluissa.



Virallinen lehti nro 374 E , 28/12/2000 s. 0210 - 0211



KIRJALLINEN KYSYMYS E-1223/00 esittäjä(t): Jannis Sakellariou (PSE) komissiolle (14. huhtikuuta 2000) Aihe: Ranskalaisten opettajien pätevyyden tunnustaminen baijerilaisissa kouluissa Jotta ranskalainen henkilö voi toimia opettajana baijerilaisessa koulussa, hänen täytyy suorittaa kielikoe, Großes Deutsches Sprachdiplom, arvosanalla erittäin hyvä, vaikka hänellä olisi yläasteen ja lukion opettajan koulutus aineyhdistelmänään saksa ja ranska (CAPES -loppututkinto) sekä kymmenen vuoden työkokemus. Mikäli opettajien ammattitutkintoa koskevan asetuksen perusteella havaitaan muita puutteita, henkilön tulee lisäksi suorittaa soveltuvuuskokeita tai täydentäviä kursseja. 1. Mitä mieltä komissio on näistä pätevyyden osoittamisen tavoista (kielikoe, soveltuvuuskokeet, täydentävät kurssit) kaikkien EU:n kansalaisten syrjinnän kiellon ja henkilöiden vapaan liikkuvuuden periaatteen valossa? 2. Toissijaisuusperiaatteen mukaisesti valtiot tai osavaltiot vastaavat koulutuksesta. Eivätkö edellä mainitut periaatteet jää vaille perustaa, kun ammattitaidon tunnustamisen vaatimukset ovat niin korkeat, että opettajan ammatin harjoittaminen toisessa EU-maassa on tehty käytännöllisesti katsoen mahdottomaksi? Frederik Bolkesteinin komission puolesta antama vastaus (18. toukokuuta 2000) Opettajien pätevyyden tunnustamista säännellään vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä 21 päivänä joulukuuta 1988 annetulla neuvoston direktiivillä 89/48/ETY(1). Tässä direktiivissä säädetään, että yhden jäsenvaltion kansalaisilla on oikeus harjoittaa toisessa jäsenvaltiossa ammattia, johon hän on kotivaltiossaan täysin pätevä. Direktiivillä ei yhdenmukaisteta kussakin jäsenvaltioissa eri ammatteihin pääsyn edellyttämää erilaista koulutusta. Tästä syystä direktiivin 4 artiklassa säädetään, että vastaanottava jäsenvaltio voi määrätä muuttajan suorittamaan korvaavan toimenpiteen (kelpoisuuskokeen tai sopeutumisajan, joista muuttaja voi valita) kun muuttajan koulutuksen ja vastaanottavan jäsenvaltion vaatimukset eroavat huomattavasti toisistaan. Näin ollen Baijerin viranomaisilla on oikeus määrätä, että toisessa jäsenvaltioissa suoritetun opettajantutkinnon haltija suorittaa sopeutumisajan tai kelpoisuuskokeen, jolla korvataan ne puutteet, jotka hänen koulutuksessaan Baijerissa vaadittuun nähden on havaittu. Työntekijöiden vapaasta liikkuvuudesta yhteisön alueella 15 päivänä lokakuuta 1968 annetun neuvoston asetuksen N:o 1612/68 (ETY)(2) 3 artiklan 1 kohdan mukaan kielitaitovaatimukset ovat yhteisön oikeuden mukaisia, jos ne voidaan perustella täytettävän toimen laadulla. Yhteisöjen tuomioistuin on todennut, että yleisessä ammattikoulutuslaitoksessa olevaa luennoitsijan virkaa varten voidaan asettaa edellä mainitun asetuksen 3 artiklan 1 kohdassa tarkoitettuja kielitaitovaatimuksia edellyttäen, että vaatimukset asetetaan oikeassa suhteessa ja syrjimättömällä tavalla (asia C-379/87, tuomio 28.11.1989). Komissio katsoo, että Baijerin lainsäädäntö ei riko näitä periaatteita, sillä siinä säädetään, että toimivaltaiselle viranomaiselle kelpaa hakijan kielitaidosta muukin todiste kuin Große Deutsche Sprachdiplom. Sikäli kuin komissio on tietoinen, Baijerin viranomaiset vaativat Große Deutsche Sprachdiplom -kielikokeen suorittamista ainoastaan silloin, kun muuttaja ei voi muutoin osoittaa, että hänellä on tarvittava kielitaito niiden erityisaineiden opettamiseksi, joita varten lupaa haetaan. (1) EYVL L 19, 24.1.1989. (2) EYVL L 257, 19.10.1968.